Keskustan puheenjohtaja Juha Sipilä moittii yksityisiä vanhushoivayhtiöitä: ”Ensin houkutellaan halvalla hinnalla, sitten ruvetaan kiristämään ruuvia”.

Kun oppositiopuolue SDP:n puheenjohtaja Antti Rinne julkisti kuuluisan vappusatasensa eli demareiden linjauksen korottaa pienimpiä eläkkeitä 100 eurolla, keskustan puheenjohtaja, pääministeri Juha Sipilä moitti sitä populismiksi ja huomautti sen kustantavan jopa 1,4 miljardia euroa.

Nyt lauantaina keskusta kuitenkin Sipilän suulla julkisti vaalikampanjansa avaustilaisuudessa yhdeksi puolueen vaalitavoitteista takuueläkkeiden korottamisen yli 100 eurolla. Sipilä kiisti tämän olevan vaalipopulismia, vaan sanoi sen olevan ”osa 75 prosentin työllisyysuralla pysymistä”.

– Tämä on realismia. Olemme huolella harkinneet sen, mikä on liikkumavara perusturvan puolella, Sipilä sanoi.

Keskustan puheenjohtaja Juha Sipilä ja puoluesihteeri Riikka Pirkkalainen esittelivät puolueen vaalikampanjan avaustilaisuudessa Helsingissä vaalislogania "Suomen arvoisia tekoja". Tommi Parkkonen

Sipilä laski keskustan takuueläkkeiden noston sisältämän perusturvan parantamisen maksavan noin 600 miljoonaa euroa. Sitä ei pääministerin mukaan rahoitettaisi veronkorotuksilla.

Myös indeksien jäädyttämisen Sipilä lupasi poistaa - mutta vasta eduskuntavaalien jälkeen.

– Se on voimassa tämän vuoden loppuun, ja sen jälkeen sitä ei enää tarvita kun talous on kunnossa.

”Aika ei enää riitä”

Viime viikolla eduskunnassa puhuttanut, kaikkien muiden puolueiden paitsi kokoomuksen kannattama lakiin kirjattava hoitajamitoitus on keskustan vaaliohjelmassa.

Sipilä joutui lauantaina perustelemaan, miksi hänen johtamansa hallitus ei tee asiasta lakiehdotusta jo nyt, vaan odottaa seuraavaan vaalikauteen.

– Eduskuntaan tulevat hallituksen esitykset piti jättää itsenäisyyspäivään mennessä, ja se on jo aika kaukana takana. Mitään realismia ei ole sellainen, että nyt valmisteltaisiin uusi hallituksen esitys, ja se kävisi lausuntokierroksella, siihen tehtäisiin huolelliset selvitykset ja se menisi vielä eduskunnasta läpi.

– Lainvalmistelu on huolellista työtä, ja se vaatii vähintään 4-6 viikon lausuntokierroksen. Aika eduskunnassa ei enää riitä, se on selvä asia. Nyt puhutaan vaaliohjelmasta ja hallitusneuvotteluista.

Kansanedustajat jäävät vaalivapaalle 15. maaliskuuta, mutta hallitus on väläyttänyt istuntokauden jatkamista jos sote-uudistuksen käsittely sitä vielä vaatii.

Keskustan varapuheenjohtaja Hannakaisa Heikkinen muistutti sote-uudistuksen läpiviemisen olevan hoitajamitoitusta tärkeämpi asia.

– Prioriteettimme on saada sote-uudistus maaliin, sillä se on hoitajakysymystä tärkeämpi asia, jotta hoitajakysymys saadaan kuntoon.

”Ei kerta kaikkiaan käy”

Sipilä vakuutti, että hallituksen ajama sote-uudistus ei leikkaa vanhuspalveluista euroakaan.

– Menot kasvavat joka tapauksessa. Kysymys on siitä, että menot eivät kasvaisi ihan niin paljon kuin siinä tilanteessa ettei tehtäisi mitään.

Sipilä moitti - tosin nimiä mainitsematta - hoiva-alan suuria yhtiöitä, joista erityisesti Esperi Care ja Attendo ovat viime aikoina jääneet kiinni huonosta vanhusten hoidosta.

– Näillä suurilla kansainvälisillä yrityksillä, joiden toiminnassa on nyt havaittu puutteita, on peiliin katsomisen paikka. Ensin käytiin keskustelua miksi ne eivät maksa veroja Suomeen ja nyt tällainen peli, että ensin houkutellaan halvalla hinnalla kunta ostamaan (palveluita) ja sitten ruvetaan kiristämään ruuvia palveluiden puolelta, se ei kerta kaikkiaan käy.

Juttua muokattu klo 15.52: täsmennetty Sipilän arvioimaa kustannusvaikutusta.